CELEX: 52009XG1211(02)
Language: el
Date: 2009-11-27 00:00:00
Title: Συμπεράσματα του Συμβουλίου, της 27ης Νοεμβρίου 2009 , σχετικά με την προώθηση μιας δημιουργικής γενεάς — ανάπτυξη της δημιουργικότητας και της ικανότητας καινοτομίας των παιδιών και των νέων μέσω της πολιτιστικής έκφρασης και της ευρύτερης πρόσβασης στον πολιτιστικό τομέα

11.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/9
            
         Συμπεράσματα του Συμβουλίου της 27ης Νοεμβρίου 2009 σχετικά με την προώθηση μιας δημιουργικής γενεάς — ανάπτυξη της δημιουργικότητας και της ικανότητας καινοτομίας των παιδιών και των νέων μέσω της πολιτιστικής έκφρασης και της ευρύτερης πρόσβασης στον πολιτιστικό τομέα
   2009/C 301/08
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   
                
            
            
               ΥΠΕΝΘΥΜΙΖΟΝΤΑΣ το πολιτικό πλαίσιο του θέματος όπως εκτίθεται στο Παράρτημα των ανά χείρας συμπερασμάτων.
            
         
                
            
            
               ΕΧΟΝΤΑΣ ΕΠΙΓΝΩΣΗ:
               
                           —
                        
                        
                           των μακροπρόθεσμων προκλήσεων που αντιμετωπίζει η Ευρωπαϊκή Ένωση και οι πολίτες της, και ειδικότερα:
                           
                                       —
                                    
                                    
                                       της ανάγκης να παραμείνουν ανταγωνιστικοί σε παγκόσμια κλίμακα κατά τρόπο βιώσιμο και χωρίς κοινωνικούς αποκλεισμούς,
                                    
                                 
                                       —
                                    
                                    
                                       του αντικτύπου επί της παροχής απασχόλησης και προνοίας, που προκύπτουν από ένα γηράσκοντα πληθυσμό και συνεχείς μεταναστευτικές ροές,
                                    
                                 
                                       —
                                    
                                    
                                       της ανάγκης προώθησης του διαπολιτισμικού διαλόγου, με βάση αξιολόγηση της πολιτιστικής ποικιλομορφίας σε έναν όλο και περισσότερο πολυπολιτισμικό και διασυνδεόμενο κόσμο τον οποίο χαρακτηρίζει η ταχεία επικοινωνία, η κινητικότητα των προσώπων και η παγκοσμιοποίηση των αγορών,
                                    
                                 
                                       —
                                    
                                    
                                       της ανάγκης ανταπόκρισης στην αναδυόμενη κοινωνία της γνώσης και των επικοινωνιών, η οποία χαρακτηρίζεται από τις διαρκώς εξελισσόμενες τεχνολογίες των επικοινωνιών και την ταχεία ανταλλαγή πληροφοριών και την ανάγκη να γεφυρωθεί το «ψηφιακό χάσμα» εντός και μεταξύ των κρατών μελών της ΕΕ.
                                    
                                 
                     
         ΘΕΩΡΕΙ ότι
   
               —
            
            
               μία επιτυχής ανταπόκριση σε αυτές τις μακροπρόθεσμες προκλήσεις προϋποθέτει μια μακροπρόθεσμη προοπτική η οποία εστιάζεται στην ανάπτυξη της δημιουργικότητας και του δυναμικού καινοτομίας των παιδιών και των νέων καθώς και στον εφοδιασμό τους με τις δεξιότητες και τις ικανότητες για να αντιμετωπίσουν τις προκλήσεις αυτές,
            
         ΕΠΙΣΗΜΑΙΝΕΙ ότι
   
               —
            
            
               η ζήτηση για δημιουργικότητα, καινοτομία, ικανότητα προσαρμογής και δεξιότητες επικοινωνίας υψηλού επιπέδου στο εργατικό δυναμικό αυξάνεται όλο και περισσότερο, και απαιτείται να αναπτυχθούν ευέλικτες και εξελισσόμενες επιχειρηματικές δεξιότητες·
            
         
               —
            
            
               η πρόσβαση και η έκθεση σε διάφορες πολιτιστικές εκφράσεις, καλλιτεχνικές δραστηριότητες και έργα τέχνης από μικρή ηλικία είναι σημαντικές για την προσωπική ανάπτυξη, την ταυτότητα, την αυτοεκτίμηση και την αίσθηση ενός ατόμου ότι ανήκει κάπου, καθώς και για τον εφοδιασμό των παιδιών και των νέων με διαπολιτισμικές ικανότητες και άλλες δεξιότητες σημαντικές για την κοινωνική ενσωμάτωση, την ενεργό συμμετοχή του πολίτη στα κοινά και την μελλοντική ικανότητα επαγγελματικής ένταξης·
            
         
               —
            
            
               η συμμετοχή σε καλλιτεχνικές δραστηριότητες συμπεριλαμβανομένης της απ’ ευθείας επαφής με καλλιτέχνες μπορεί να δώσει ώθηση στο δημιουργικό δυναμικό όλων και το δυναμικό καινοτομίας των παιδιών και των νέων μέσω της κινητοποίησης της δημιουργικής σκέψης, της φαντασίας και της ικανότητας έκφρασης,
            
         
               —
            
            
               η προώθηση του πολιτιστικού τομέα και των πολιτιστικών εκφράσεων στα σχολεία και τα λοιπά εκπαιδευτικά ιδρύματα καθώς και σε άτυπα μαθησιακά περιβάλλοντα, τόσο ως ειδικών θεμάτων όσο και ως ελκυστικών προσεγγίσεων της μάθησης που συνδέουν διάφορους τομείς γνώσης, συμβάλλει στην πλήρη ανάπτυξη του ατόμου, στην δημιουργία κινήτρων και στην βελτίωση της μάθησης καθώς και στην ανάπτυξη της δημιουργικότητας και της ικανότητας καινοτομίας.
            
         
               —
            
            
               η αποκαλούμενη «εκ γενετής ψηφιακή» γενιά στην Ευρώπη είναι αφενός δημιουργοί και αφετέρου καταναλωτές πολιτιστικών έργων οι οποίοι, όταν τους παρέχεται η ευκαιρία, είναι ιδιαίτερα ικανοί να εκμεταλλεύονται το δυναμικό των νέων μέσων και των ψηφιακών τεχνολογιών·
            
         
               —
            
            
               δεν έχουν όλα τα παιδιά και οι νέοι ίση πρόσβαση στον πολιτιστικό τομέα και στην πολιτιστική κληρονομιά εν γένει, και ειδικότερα στα μέσα για να δημιουργήσουν και να εκτεθούν στον πολιτιστικό τομέα, η δε τρέχουσα οικονομική κρίση μπορεί να περιορίσει έτι περαιτέρω τις ευκαιρίες πρόσβασης στον πολιτιστικό τομέα για τα παιδιά και τους νέους.
            
         ΛΑΜΒΑΝΟΝΤΑΣ ΔΕΟΝΤΩΣ ΥΠΟΨΗ ΤΗΝ ΑΡΧΗ ΤΗΣ ΕΠΙΚΟΥΡΙΚΟΤΗΤΑΣ, ΠΡΟΣΔΙΟΡΙΖΕΙ ΤΙΣ ΑΚΟΛΟΥΘΕΣ ΕΞΙ ΠΡΟΤΕΡΑΙΟΤΗΤΕΣ ΣΤΟΝ ΠΟΛΙΤΙΣΤΙΚΟ ΤΟΜΕΑ ΠΡΟΚΕΙΜΕΝΟΥ ΝΑ ΠΡΟΩΘΗΘΕΙ ΜΙΑ ΔΗΜΙΟΥΡΓΙΚΗ ΓΕΝΙΑ ΣΤΗΝ ΕΥΡΩΠΑΪΚΗ ΕΝΩΣΗ:
   1.   Ενσωμάτωση της διάστασης «Παιδιά και Νέοι» στις σχετικές πολιτικές για την προώθηση του πολιτιστικού τομέα
   
   Τα κράτη μέλη και η Επιτροπή θα πρέπει:
   
               i)
            
            
               να εξετάσουν τις συγκεκριμένες ανάγκες των παιδιών και των νέων, συμπεριλαμβανομένων των νέων επαγγελματιών στον τομέα του πολιτισμού, στις τρέχουσες και τις μελλοντικές πολιτικές, προγράμματα και δράσεις, ιδίως στους τομείς του πολιτισμού και των μέσων μαζικής ενημέρωσης με εστίαση στις πρωτοβουλίες που έχουν ως στόχο να τονώσουν το δυναμικό δημιουργικότητας που διαθέτουν τα παιδιά και οι νέοι.
            
         
               ii)
            
            
               να αναπτύξουν περαιτέρω συμπράξεις μεταξύ του πολιτιστικού τομέα και άλλων τομέων πολιτικής με στόχο να τονωθεί η καινοτομία (π.χ. παιδεία και έρευνα, νεολαία, απασχόληση και κοινωνικές υποθέσεις, επιχειρηματικό πνεύμα, οικονομική μεγέθυνση και αειφόρος ανάπτυξη), αξιοποιώντας πλήρως τις υφιστάμενες δομές και προγράμματα όπου είναι σκόπιμο.
            
         2.   Βελτιστοποίηση του δυναμικού του τομέα της παιδείας για την ενίσχυση της προώθησης της δημιουργικότητας μέσω του πολιτισμού και της πολιτιστικής έκφρασης
   
   Τα κράτη μέλη θα πρέπει:
   
               i)
            
            
               να προωθήσουν την ευρύτερη πρόσβαση στον πολιτισμό και τις πολιτιστικές εκφράσεις μέσω τόσο της επίσημης εκπαίδευσης όσο και άτυπων μορφών εκπαίδευσης, ιδίως μέσω διαρθρωμένων και στρατηγικών συμπράξεων σε θεσμικό και πολιτικό επίπεδο. Το επίκεντρο θα πρέπει να είναι η ενθάρρυνση της δημιουργικότητας των παιδιών και των νέων, και η ικανότητα για καινοτομία και η ανάπτυξη διαπολιτισμικών ικανοτήτων και άλλων βασικών ικανοτήτων για τη δια βίου μάθηση, όπως πολιτιστική ευαισθητοποίηση και έκφραση.
            
         
               ii)
            
            
               να ενθαρρύνουν αυτή τη διαδικασία μέσω, λόγου χάρη, της ειδικευμένης κατάρτισης των διδασκόντων και άλλων που εργάζονται στον εκπαιδευτικό και τον πολιτιστικό τομέα και στον τομέα της νεολαίας. Η διαδικασία αυτή θα μπορούσε να εκπληρωθεί με τη χρήση σύγχρονων μεθόδων και μέσων μάθησης, συμπεριλαμβανομένων εκείνων που βασίζονται στις τεχνολογίες των πληροφοριών και των επικοινωνιών (ΤΠΕ) και με μεγαλύτερη έμφαση στα σχολεία σε τομείς όπως η καλλιτεχνική εκπαίδευση και η πολιτιστική ευαισθητοποίηση. Το έργο στον τομέα της νεολαίας μπορεί επίσης να περιλαμβάνει μια ποικιλία δραστηριοτήτων «εκτός σχολείου» για την προαγωγή του πολιτισμού και της δημιουργικότητας.
            
         3.   Ενθάρρυνση και υποστήριξη πολιτιστικών ιδρυμάτων (π.χ. μουσείων, βιβλιοθηκών, αιθουσών τέχνης, θεάτρων) ώστε να έχουν μεγαλύτερη επαφή με παιδιά και νέους
   
   Τα κράτη μέλη θα πρέπει:
   
               i)
            
            
               να ενθαρρύνουν τις προσπάθειες των πολιτιστικών ιδρυμάτων σε όλα τα επίπεδα ώστε να έχουν μεγαλύτερη επαφή με παιδιά και νέους, καθώς και να διευκολύνουν την πρόσβαση στα πολιτιστικά περιεχόμενα που ανήκουν στο δημόσιο, για παράδειγμα μέσω προγραμμάτων ψηφιοποίησης και εκπαιδευτικών δραστηριοτήτων, συμπεριλαμβανομένης της χρήσης ΤΠΕ, καθώς και μέσω διαδραστικών λύσεων με την ενεργό εμπλοκή παιδιών και νέων.
            
         Τα κράτη μέλη και η Επιτροπή θα πρέπει:
   
               ii)
            
            
               να εξακολουθήσουν να υποστηρίζουν την ανάπτυξη της Europeana (Ευρωπαϊκής ψηφιακής βιβλιοθήκης) και να προωθούν την ανταλλαγή εμπειριών μεταξύ κρατών μελών σχετικά με τις αντίστοιχες πολιτικές τους όσον αφορά την ψηφιοποίηση πολιτιστικών περιεχομένων και την πρόσβαση του κοινού σε αυτά, ιδίως με απώτερο στόχο τα παιδιά και τους νέους.
            
         4.   Προώθηση ταλέντων και δημιουργικότητας μέσω του πολιτιστικού τομέα στα πλαίσια στρατηγικών για την κοινωνική ένταξη που μεριμνούν για τα παιδιά και τους νέους
   
   Τα κράτη μέλη και η Επιτροπή θα πρέπει:
   
               i)
            
            
               να προωθήσουν τα εγγενή ταλέντα όλων των παιδιών και των νέων και να αναπτύξουν τη δημιουργικότητα ενσωματώνοντας τον πολιτιστικό τομέα στις στρατηγικές κοινωνικής ένταξης και στα προγράμματα που μεριμνούν για τα παιδιά και τους νέους με λιγότερες ευκαιρίες, καθώς και εκείνους που έχουν αναπηρίες.
            
         5.   Προώθηση καλύτερης πρόσβασης στον πολιτιστικό τομέα μέσω της χρήσης ΤΠΕ για όλα τα παιδιά και τους νέους
   
   Τα κράτη μέλη θα πρέπει:
   
               i)
            
            
               να συνεχίσουν τις προσπάθειές τους ώστε να προωθήσουν μια καλύτερη πρόσβαση με λογικό κόστος στον πολιτιστικό τομέα και τις πολιτιστικές εκφράσεις μέσω της χρήσης ΤΠΕ. Οι προσπάθειες αυτές θα πρέπει να έχουν ως στόχο να απευθυνθούν σε όλα τα παιδιά και τους νέους και να τους εφοδιάσουν με τις δεξιότητες επικοινωνίας και ψηφιακού αλφαβητισμού που απαιτούνται ώστε να επωφεληθούν πλήρως των ευκαιριών που προσφέρει η ψηφιακή τεχνολογία, προωθώντας παράλληλα τη μεγαλύτερη ευαισθητοποίηση και κατανόηση των δικαιωμάτων και των ευθυνών διανοητικής ιδιοκτησίας και προστασίας της ιδιωτικής ζωής.
            
         6.   Διευκόλυνση της ανταλλαγής ορθών πρακτικών και ανάπτυξη μιας «τεκμηριωμένης βάσης» των γνώσεων σε αυτόν τον τομέα
   
   Για να προωθηθεί η ανάπτυξη πολιτικών με τεκμηριωμένη βάση στον τομέα αυτό:
   
                
            
            
               Τα κράτη μέλη και η Επιτροπή θα πρέπει:
               
                           i)
                        
                        
                           να ενθαρρύνουν και να διευκολύνουν την ανταλλαγή παραδειγμάτων ορθών πρακτικών, όσον αφορά τις προαναφερόμενες προτεραιότητες, μέσω υπαρχουσών δομών, ιδίως μέσω της ανοικτής μεθόδου συντονισμού (ΑΜΣ) στον πολιτιστικό τομέα.
                        
                     
         
                
            
            
               Η Επιτροπή θα πρέπει:
               
                           ii)
                        
                        
                           να ενθαρρύνει και να διευκολύνει τη μάθηση από ομοτίμους και την ανταλλαγή ορθών πρακτικών μέσω των υφισταμένων δομών, όπως πλατφόρμες της κοινωνίας των πολιτών και εσωτερικοί διυπηρεσιακοί μηχανισμοί.
                        
                     
         
                
            
            
               Τα κράτη μέλη θα πρέπει:
               
                           iii)
                        
                        
                           να ενθαρρύνουν τη δικτύωση και τη χρήση αξιολογήσεων για την καλύτερη υποστήριξη της διαδικασίας λήψης αποφάσεων και για τη βελτίωση των μελλοντικών δράσεων.
                        
                     
         ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ
   Στο πλαίσιο των αντιστοίχων αρμοδιοτήτων τους να συνεργαστούν προκειμένου να εξασφαλίσουν την υλοποίηση των συμπερασμάτων αυτών στο πλαίσιο των διεξαγομένων εργασιών όσον αφορά την Ευρωπαϊκή Ατζέντα για τον πολιτισμό και το Πρόγραμμα Εργασιών για τον πολιτισμό για την περίοδο 2008-2010.
   
      ΠΑΡΑΡΤΗΜΑ
      
         ΠΟΛΙΤΙΚΟ ΠΛΑΙΣΙΟ
      
      Κατά την έγκριση αυτών των συμπερασμάτων, το Συμβούλιο υπενθυμίζει ιδίως τα παρακάτω:
      
                  1)
               
               
                  τη Σύμβαση των Ηνωμένων Εθνών για τα δικαιώματα του παιδιού (1989) που θεσπίζει το δικαίωμα όλων των παιδιών όσον αφορά τον πολιτισμό·
               
            
                  2)
               
               
                  τον οδικό χάρτη της Unesco για την καλλιτεχνική εκπαίδευση, Λισσαβώνα, 6-9 Μαρτίου 2006·
               
            
                  3)
               
               
                  τη σύσταση του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 σχετικά με τις βασικές ικανότητες της δια βίου μάθησης·
               
            
                  4)
               
               
                  την ανακοίνωση της Επιτροπής της 10ης Μαΐου 2007 σχετικά με μια ευρωπαϊκή ατζέντα για τον πολιτισμό σ’ έναν κόσμο παγκοσμιοποίησης και το ψήφισμα του Συμβουλίου της 16ης Νοεμβρίου 2007 σχετικά με μια ευρωπαϊκή ατζέντα για τον πολιτισμό, καθώς και τα συμπεράσματα του Συμβουλίου σχετικά με το πρόγραμμα εργασιών στον πολιτιστικό τομέα 2008-2010, που περιλάμβανε ανάμεσα στις πέντε προτεραιότητες δράσης την προώθηση της πρόσβασης στον πολιτισμό, ιδίως μέσω της συνέργιας με την εκπαίδευση, και κυρίως με την καλλιτεχνική εκπαίδευση·
               
            
                  5)
               
               
                  την απόφαση του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με το Ευρωπαϊκό Έτος Δημιουργικότητας και Καινοτομίας·
               
            
                  6)
               
               
                  τα συμπεράσματα του Συμβουλίου της 24ης Μαΐου 2007 για τη συμβολή των τομέων του πολιτισμού και της δημιουργίας στην εκπλήρωση των στόχων της Λισσαβώνας, όπου επισημαίνεται ότι οι πολιτιστικές δραστηριότητες και ο τομέας της δημιουργίας διαδραματίζουν βασικό ρόλο στην ανάπτυξη της καινοτομίας και της τεχνολογίας και θα αποτελέσουν στο μέλλον κινητήρια δύναμη για τη βιώσιμη ανάπτυξη·
               
            
                  7)
               
               
                  το ψήφισμα του Συμβουλίου της 15ης Νοεμβρίου 2007 σχετικά με τις νέες δεξιότητες για νέες θέσεις εργασίας και την ανακοίνωση «Ανανεωμένη κοινωνική ατζέντα: Ευκαιρίες, πρόσβαση και αλληλεγγύη στην Ευρώπη του 21ου αιώνα», την οποία ενέκρινε η Επιτροπή στις 2 Ιουλίου 2008, στις προτεραιότητες της οποίας περιλαμβάνονται τα παιδιά και οι νέοι ως το μέλλον του αύριο·
               
            
                  8)
               
               
                  τα συμπεράσματα της Προεδρίας του Ευρωπαϊκού Συμβουλίου της 13ης-14ης Μαρτίου 2008, όπου αναγνωρίζεται ότι βασικός παράγων για τη μελλοντική οικονομική μεγέθυνση είναι η πλήρης ανάπτυξη του δυναμικού καινοτομίας και δημιουργικότητας των ευρωπαίων πολιτών με βάση τον ευρωπαϊκό πολιτισμό και την αριστεία στον τομέα των επιστημών·
               
            
                  9)
               
               
                  τα συμπεράσματα του Συμβουλίου της 22ας Μαΐου 2008 σχετικά με τις διαπολιτισμικές ικανότητες·
               
            
                  10)
               
               
                  την ανακοίνωση της Επιτροπής, της 27ης Απριλίου 2009«Μια στρατηγική της ΕΕ για τη νεολαία - Επένδυση και ενδυνάμωση. Μια ανανεωμένη ανοιχτή μέθοδος συντονισμού για την αντιμετώπιση των προκλήσεων και των ευκαιριών των νέων», και το ψήφισμα του Συμβουλίου της 27ης Νοεμβρίου 2009 σχετικά με την έγκριση ανανεωμένου πλαισίου για την ευρωπαϊκή συνεργασία στον τομέα της νεολαίας (2010-2018).
               
            
         Μελέτες και διασκέψεις
      
      
                  1.
               
               
                  Η μελέτη για τις επιπτώσεις του πολιτισμού στην δημιουργικότητα και η μελέτη για την πρόσβαση των νέων στον πολιτισμό, μελέτες που έχει αναθέσει η Ευρωπαϊκή Επιτροπή.
               
            
                  2.
               
               
                  Η μελέτη Eurydice στον τομέα της καλλιτεχνικής και πολιτιστικής εκπαίδευσης στο σχολείο, στην Ευρώπη (2009).
               
            
                  3.
               
               
                  Η μελέτη για τη συμβολή της πολυγλωσσίας στη δημιουργικότητα (16 Ιουλίου 2009).
               
            
                  4.
               
               
                  Η μελέτη για την κατάρτιση καταλόγου βέλτιστων πρακτικών που συνδέουν τον πολιτισμό με την εκπαίδευση στα κράτη μέλη, τις υποψήφιες χώρες και τις χώρες ΕΟΧ (2004).
               
            
                  5.
               
               
                  Η Διάσκεψη για την προώθηση μιας δημιουργικής γενεάς που διεξήχθη στο Γκέτεμποργκ στις 29-30 Ιουλίου 2009.